Plikakalnio atodanga
54°41′06″š. pl. 25°13′27″r. ilg.﻿ / ﻿54.684955°š. pl. 25.224047°r. ilg.﻿ / 54.684955; 25.224047 Plikakalnio atodanga – atodanga Vilniuje, Lazdynų mikrorajone. Tai antroji pagal aukštį (58 m) Lietuvoje atodanga, susidariusi Vilniaus miesto teritorijoje, miškingame dešiniajame Neries krante priešais Vingio parką. LR Aplinkos apsaugos departamentas 1992 m. kovo 23 d. atodangą paskelbė valstybės saugoma. 2000 m. kovo 20 d. paskelbta geologiniu gamtos paminklu. Plikakalnio atodanga yra bene labiausiai keliautojus viliojantis objektas Karoliniškių kraštovaizdžio draustinyje. Skardžio viršuje įrengta apžvalgos aikštelė, kur galima pasigrožėti nuo atodangos atsiveriančia puikia miesto panorama. Gerai matyti 162 ha užimantis Vingio parkas, jo žalumoje išryškėja baltas estrados puslankis. Netoliese matosi stadiono ir Vilniaus universiteto Botanikos sodo kontūrai. Kairėje matyti dvi upės srovę skiriančios salos, ties jomis šiame slėnio šlaite – Karoliniškių griova, dešinėje – parodų centras „Litexpo“. Pavasarį skardžio šlaitus dengia mėlynas žibučių kilimas.